[{"text_idx": "#000003", "text": "[email protected]TreasuryY TraethodyddPedair TudalenInsightGoleuadBwletin CenhadolFfyddlawnCylchgrawn CAMU"}, {"text_idx": "#000007", "text": "Llun gan yr artist Walter Sickert sydd ar glawr rhifyn diweddaraf Y Traethodydd, llun hardd o\u2019r enw \u2018Y Fodrwy\u2019 sy\u2019n dangos fod Sickert yn medru creu darluniau tlws, hardd a thrawiadol. Roedd iddo, fodd bynnag, ochr dywyll, a hynny yw pwnc ysgrif Ifor ap Gwilym sy\u2019n olrhain y cysylltiadau Cymreig nid yn gymaint yn ei waith ond yn ei fywyd. Nid yn aml mae ysgrifau\u2019r Traethodydd yn mynd ar o\u0302l y macabre, nac yn gyrru cryd ar hyd eich meingefn, ond darllenwch \u2018Y Gelligoch a\u2019r Gothig: hanes arswyd o Oes Victoria\u2019, er mwyn cael eich atgoffa am wedd arall ar fywyd gwy\u0302r amlwg yr oes o\u2019r blaen!"}, {"text_idx": "#000008", "text": "Mae gweddill arlwy rhifyn Mis Ebrill yn rhedeg ar hyd llinellau mwy syber. Yn ei ysgrif \u2018Pamffledi Heddychwyr Cymru: Adeiladu\u2019r Gymdeithas Amgen yn y 1940au\u2019, mae Llion Wigley yn cwblhau ei astudiaeth o basiffistiaeth adeg yr Ail Ryfel Byd, astudiaeth y cyhoeddwyd ei rhan gyntaf yn rhifyn Ionawr. J. Gwyn Griffiths, ei wraig Kathe Bosse Griffiths ynghyd a\u0302\u2019u cyfaill Pennar Davies yw\u2019r thema\u2019r tro hwn, sef y Cristnogion anarchaidd-radicalaidd a berthynent i \u2018Gylch Cadwgan\u2019 gan gyfrannu cryn asbri i\u2019r mudiad cenedlaethol yn eu dydd. Mae\u2019n syn darllen pa mor gyfoes yw eu cenadwri yn yr oes ryfelgar hon. O ran ysgrifennu creadigol, ceir stori fer ddifyr a meddylgar gan Dafydd Ifans o dan y teitl \u2018Pum Munud mewn Oes\u2019. Yna, mae Elfed ap Nefydd Roberts yn mynd a\u0302 ni i un o feysydd ei arbenigedd, sef gweddi a\u2019r bywyd defosiynol. \u2018Cynnal ysbrydolrwydd\u2019 yw teitl twyllodrus o syml ysgrif sy\u2019n gyfoethog eithriadol o ran ei chynnwys ac sy\u2019n ffrwyth profiad helaeth a doethineb mawr."}, {"text_idx": "#000009", "text": "Ac yn dilyn hynny ceir traethiad yr un mor gyfoethog gan y Dr Tom Davies, y meddyg o Gaerdydd, ar y seicolegydd Ernest Jones, cofiannydd Sigmund Freud, a\u2019r gw\u0302r a briododd un o forynion trasig y genedl, sef Morfydd Llwyn Owen. \u2018Bu farw Morfydd Llwyn Owen ar 7 Medi 1918, yn ei hugeiniau diweddar\u2019, meddai Dr Davies."}, {"text_idx": "#000010", "text": "Nid oes gennyf y gallu na\u2019r awydd i drafod ei gwaith fel cerddor. Er hynny, mae\u2019r ffordd y bu hi farw o ddiddordeb i mi. A hynny am fod ei gw\u0302r wedi ei gyhuddo o fod a\u0302 rhan yn y digwyddiadau a arweiniodd at ei thranc. Fy ngobaith wrth ysgrifennu\u2019r papur hwn yw ceisio unioni\u2019r cam a wnaed ag ef heb i mi ddiystyru ei wendidau."}, {"text_idx": "#000011", "text": "Fel gydag ysgrif Ifor ap Gwilym, darllenwch hon er mwyn cael gweld trosoch eich hunain!"}]